Line Barfod (EL), 2010-05-04:
Der bliver jo ofte talt om globalisering og fri bevægelighed som noget, der er vældig, vældig positivt.
Det har vi også hørt en del om i dag.
Men der er jo også en voldsom bagside af medaljen.
Dels er der den voldsomme bagside, der handler om, at det bliver brugt til at forringe løn- og arbejdsvilkår ganske betragteligt, dels at man importerer arbejdskraft til lande som Danmark og bruger den til at lave social dumping og virkelig få presset lønninger og arbejdsvilkår ned.
Dels bruger man det jo også til at flytte arbejdspladser til andre lande, hvor man så også prøver der at forringe løn- og arbejdsvilkår og forhindrer fagforeninger i at skabe gode vilkår osv. En anden negativ følge er den eksplosive vækst i kriminalitet og især i forhold til menneskehandel, hvor vi ser, hvor voldsomt det vokser.
Det er en kæmpe udfordring, vi står over for.
Den vokser jo virkelig voldsomt også i Europa.
Der er nu flere hundrede tusinde slaver, ofre for menneskehandel i Europa i dag.
Det er virkelig et kæmpe problem, som vi er nødt til at forholde os meget klart til og sætte mange flere ressourcer af til.
Der er rigtig mange, der bliver handlet på tværs af grænserne både til prostitution og det, vi kan se vokser allermest i øjeblikket, er mennesker, der bliver handlet til tvangsarbejde.
Dem, der bliver handlet til det ene, kan også bruges til nogle af de andre former for menneskehandel.
Så der er ingen tvivl om, at det er nødvendigt at sætte ind på en lang række fronter mod det her problem.
Der er behov for at gøre noget i forhold til grænsekontrol, der er behov for langt flere ressourcer.
Jeg synes, det kunne være rigtig godt, hvis Dansk Folkeparti i stedet for at stemme for nedskæringer i SKAT, så ville stemme for, at der skulle flere ressourcer til SKAT, så vi kunne få bedre grænsekontrol og også internt i Danmark kunne få langt flere ressourcer til arbejdet mod organiseret kriminalitet.
Den indsats, vi har set i forhold til bandekrig, hvor politi og SKAT er gået sammen om nogle fælles aktioner, synes jeg det kunne være fint, hvis man i langt større omfang også brugte i forhold til menneskehandel og andre former for organiseret kriminalitet.
Der er også behov for at gøre en stor indsats i forhold til efterspørgslen for at se på, hvem det er, der efterspørger, og hvad vi kan gøre for at nedbringe efterspørgslen både i forhold til prostitution og også i forhold til narko, og hvad vi kan gøre for at forhindre, at der er så mange, der efterspørger narko, og hvad vi kan gøre i forhold til aftagere af tyvekoster og andet.
Men vi er også nødt til at se på, hvad vi gør i forhold til det, der er årsagen til, at mange bliver ofre for menneskehandel, nemlig den enorme fattigdom.
Hvis man ser på, hvad der skete i Østeuropa efter de store omvæltninger, kan man se, at i 1990 var der 23 millioner østeuropæere, der tjente mindre en 2 dollar om dagen.
10 år senere var det vokset til 93 millioner eller en ud af fem i Østeuropa, der tjente mindre end 2 dollar om dagen.
Her taler jeg altså om hele Østeuropa og ikke kun de lande, der i dag er medlemmer af EU.
Det er altså en voldsom forarmelse, der skete af hele Østeuropa.
Fattigdommen er virkelig udbredt, og derfor er der desværre rigtig mange mennesker, der er meget, meget sårbare i forhold til at blive ofre for organiseret kriminalitet, og der er mange, der også er parate til at tage imod næsten et hvilket som helst tilbud.
Derfor er der et meget stort behov for, at vi både gør noget i Danmark og også gør noget for at hjælpe de her lande på fode igen, så man der får en reel mulighed for at skabe sig en fremtid, får en mulighed for at få et arbejde til en løn, som en selv og ens familie kan leve af.
Det er mange forskellige steder, vi skal sætte ind for at sikre, at vi kan gøre noget ved det store problem, der er fulgt med globaliseringen, med at organiseret kriminalitet er vokset voldsomt.